

**REPUBLIKA E SHQIPËRISË**

**KËSHILLI I MINISTRAVE**

**PROJEKTVENDIM**

**Nr.\_\_\_\_\_, Datë \_\_\_\_.\_\_\_\_.2019**

“PËR

**PROPOZIMIN E PROJEKTLIGJIT “PËR DISA SHTESA NË LIGJIN NR.9920, DATË 19.5.2008, “PËR PROCEDURAT TATIMORE NË REPUBLIKËN E SHQIPËRISË”, TË NDRYSHUAR”**

Në mbështetje të neneve 81, pika 1, dhe 100, të Kushtetutës, me propozimin e ministrit të Financave dhe Ekonomisë, Këshilli i Ministrave,

**V E N D O S I:**

Propozimin e projektligjit “Për disa shtesa në ligjin nr. 9920, datë 19.5.2008, “Për procedurat tatimore në Republikën e Shqipërisë”, të ndryshuar”, për shqyrtim e miratim në Kuvendin e Republikës së Shqipërisë, sipas tekstit dhe relacionit që i bashkëlidhen këtij vendimi.

Ky vendim hyn në fuqi menjëherë.

**K R Y E M I N I S T R I**

**EDI RAMA**

**MINISTRI I FINANCAVE DHE EKONOMISË**

 **ANILA DENAJ**

****

**REPUBLIKA E SHQIPËRISË**

**Kuvendi**

**P R O J E K T L I GJ**

**Nr. \_\_\_\_\_\_/2019**

**“PËR**

**DISA SHTESA NË LIGJIN NR. 9920, DATË 19.05.2008, “PËR PROCEDURAT TATIMORE NË REPUBLIKËN E SHQIPËRISË”, TË NDRYSHUAR”**

Në mbështetje të neneve 78, 83 pika 1 dhe 155, të Kushtetutës, me propozimin e Këshillit të Ministrave, Kuvendi iRepublikës së Shqipërisë,

**V E N D O S I:**

Në ligjin nr. 9920, datë 19.5.2008, “Për procedurat tatimore në Republikën e Shqipërisë”, të ndryshuar, bëhen këto shtesa:

Neni 1

Në nenin 59, pas paragrafit 1/1, shtohet paragrafi 1/2 me përmbajtje:

“1/2. Tatimpaguesit me status “person fizik tregtar” të regjistruar për Tatimin mbi Vlerën e Shtuar, tatimpaguesit me status “person juridik”, pavarësisht nga qarkullimi që realizojnë, si dhe organizatat jofitimprurëse të rregjistruara në organin tatimor, janë të detyruar të kenë llogari bankare të biznesit/organizatës të regjistruar. ”.

Neni 2

Në nenin 120, shtohen paragrafët si më poshtë vijon:

Subjektet e përmendura në pikën 1/2 të nenit 59 të ligjit, në rastin kur nuk disponojnë llogari bankare për transaksionet që kryejnë, dënohen:

1. Tatimpaguesit me status “person fizik tregtar”, të regjistruar për tatimin mbi vlerën e shtuar, me qarkullim deri në 8 milion lekë, gjobë në masën 50 000 (pesëdhjetë mijë) lekë;
2. Tatimpaguesit me status “person juridik” pavarësisht nga qarkullimi, si dhe tatimpaguesit me status “person fizik tregtar” me qarkullim mbi 8 milion lekë, gjobë në masën 100 000 (njëqind mijë) lekë;
3. Organizatat jofitimprurëse, gjobë në masën 75 000 (shtatëdhjetë e pesë mijë) lekë.

Nëse subjekti nuk ka llogari bankare për transaksionet që kryen edhe pas denimit si më sipër, dënohet me dyfishin e gjobës së parë.

Subjektet e regjistruara rishtaz, duhet të hapin llogarinë bankare jo më vonë se 20 ditë kalendarike pas regjistrimit ne QKB/administratën tatimore.

Subjektet që janë të regjistruara në QKB/administratën tatimore, duhet te hapin llogarinë bankare jo më vonë se 90 ditë nga hyrja në fuqi e këtij ligji.

Neni 3

**Hyrja në fuqi**

Ky ligj hyn në fuqi 15 ditë pas botimit në Fletoren Zyrtare.

**K R Y E T A R**

**GRAMOZ RUÇI**